រដ្ឋាភិបាល​ចាប់​តំណាងរាស្ត្រ​ថែម​ទៀត
កាល​ពី​ថ្ងៃ​ពុធ​ម្សិល​មិញ​នេះ ​តុលាការ​ក្រុង​ភ្នំពេញ​បាន​ចេញ​ដីកា​សម្រេច​​ឃុំ​ខ្លួន​ក្នុង​ពន្ធនាគារ​​ព្រៃស​នៃ​សមាជិក​សភា​ជាប់​ឆ្នោត​គណបក្ស​សង្គ្រោះ​ជាតិ​ចំនួន​៥​នាក់។
ភ្នំពេញ — អ្នកតំណាងរាស្ត្រជាប់ឆ្នោតគណបក្សសង្គ្រោះជាតិចំនួនពីររូបផ្សេងទៀតនៅរសៀលថ្ងៃព្រហស្បតិ៍នេះ ត្រូវបានក្រុមអាជ្ញាធរមានសមត្ថកិច្ចចាប់ខ្លួននៅគេហដ្ឋានរបស់លោក រួចហើយយកមកឃុំនៅស្នងការប៉ូលិសក្រុងភ្នំពេញ។ ស្របពេលនេះលោកកឹម សុខា ប្រធានស្តីទីគណបក្សត្រូវបានតុលាការចេញដីកាកោះហៅមកសាកសួរនៅថ្ងៃទី២៥ខាងមុខនេះ។ គណបក្សសង្គ្រោះជាតិបានប្រកាសថា អ្នកតំណាងរាស្ត្រជាប់ឆ្នោតដែលទើបនឹងត្រូវចាប់ខ្លួនថ្មីៗគឺលោកឡុង រី អ្នកតំណាងរាស្ត្រមណ្ឌលបន្ទាយមានជ័យ និងលោកនុត រំដួល អ្នកតំណាងរាស្ត្រមណ្ឌលកំពង់ស្ពឺ។ លោកអំ សំអាត ប្រធានក្រុមស៊ើបអង្កេតរបស់អង្គការសិទ្ធិមនុស្សលីកាដូ មានប្រសាសន៍ថា ដីការបស់តុលាការបានចោទប្រកាន់លោកឡុង រី និងលោកនុត រំដួលពីបទ«ចូលរួមកុប្បកម្មហិង្សាដោយចេតនាមានស្ថានទម្ងន់ទោសនិង ប្រឆាំងអ្នករាជការសារធារណៈ។ ការចាប់ខ្លួនអ្នកតំណាងរាស្ត្របន្ថែមនេះបានធ្វើឲ្យអ្នកតំណាងរាស្ត្រខាងគណបក្សសង្គ្រោះជាតិនិងសកម្មជនគណបក្សសរុបបានកើនឡើងដល់ចំនួន៨នាក់ហើយត្រូវបានឃាត់ខ្លួន។ ហើយក្នុងនោះមានអ្នកតំណាងរាស្ត្រ៦នាក់កំពុងជាប់ឃុំក្នុងពន្ធនាគារដើម្បីរង់ចាំជំនុំជម្រះទោស។ ខណៈពេលដែលលោកត្រូវបាននាំខ្លួននៅស្នងការប៉ូលិស លោកឡុង រី តំណាងរាស្ត្រជាប់ឆ្នោតមណ្ឌលខេត្តបន្ទាយមានជ័យ បានប្រាប់វីអូអេតាមទូរស័ព្ទរយៈពេលខ្លីថា៖ «បាទគ្រាន់តែគាត់អញ្ជើញមកសាកសួរ។ ខ្ញុំអត់ដឹងលទ្ធផលអ្វីយ៉ាងម៉េចទេ»។ ចំណែកលោកនុត រំដួល អ្នកតំណាងរាស្ត្រជាប់ឆ្នោតមណ្ឌលខេត្តកំពង់ស្ពឺវិញ វីអូអេបានព្យាយាមទាក់ទងស្នើសុំសេចក្តីអត្ថាធិប្បាយបំភ្លឺ តែមិនអាចទាក់ទងបានទេ។ ក៏ប៉ុន្តែលោកបានបញ្ជាក់មុនពេលចាប់ខ្លួនថា លោកសុខចិត្តប្រគល់ខ្លួនតាមដីកាកោះរបស់តុលាការ ដោយសារតែលោកមិនបានប្រព្រឹត្តខុស។ កាលពីថ្ងៃពុធម្សិលមិញនេះ តុលាការក្រុងភ្នំពេញបានចេញដីកាសម្រេចឃុំខ្លួនក្នុងពន្ធនាគារព្រៃសនៃសមាជិកសភាជាប់ឆ្នោតគណបក្សសង្គ្រោះជាតិចំនួន៥នាក់ និងម្នាក់ទៀតជាជំនួយការលោកស្រីមូរ សុខហួរ ដែលមានសញ្ជាតិជាពលរដ្ឋអាមេរិកាំងដើមកំណើតខ្មែរ។ អ្នកតំណាងរាស្ត្រជាប់ឆ្នោតទាំង៥រូប ដែលកំពុងជាប់ឃុំក្នុងពន្ធនាគារគឺលោកស្រី មូរ សុខហួរ លោកហូរ វ៉ាន់ លោករៀល ខេមរិន្រ្ទ លោកកែវ ភារម្យ លោក ម៉ែន សុថាវរិន្រ្ទ និងលោកអឿន ណារិទ្ធ។ អ្នកទាំងនោះត្រូវបានចោទប្រកាន់ដូចៗគ្នាចំនួនបីបទល្មើសធំៗគឺ៖ ផ្តើមគំនិតធ្វើកុប្បកម្មខុសច្បាប់ ផ្តើមគំនិតឱ្យមានអំពើហិង្សាដោយចេតនាដោយមានស្ថានទម្ងន់ទោស និងផ្តើមគំនិតញុះញង់ឱ្យប្រព្រឹត្តបទឧក្រិដ្ឋជាអាទិ៍»។ ចំណែកលោកកឹម សុខា ប្រធានស្តីទីគណបក្សសង្គ្រោះជាតិ ត្រូវបានតុលាការចេញដីកាកោះឲ្យចូលបំភ្លឺក្នុងតុលាការនៅថ្ងៃទី២៥ខាងមុខ ដើម្បីសាកសួរពាក់ព័ន្ធជាអ្នកទទួលខុសត្រូវក្នុងនាមជាមេដឹកនាំគណបក្ស។ វីអូអេបានព្យាយាមទាក់លោកកឹម សុខា អាយុ៦១ឆ្នាំដើម្បីស្នើសុំសេចក្តីអត្ថាធិប្បាយបំភ្លឺបានទេ តែមិនអាចទាក់ទងបាន ។ ក៏ប៉ុន្តែលោកយឹម សុវណ្ណ អ្នកនាំពាក្យគណបក្សសង្គ្រោះជាតិ មានប្រសាសន៍ថា គណបក្សកំពុងជជែកគ្នាសិក្សាអំពីខ្លឹមសារនៃដីកាកោះ មុននឹងសម្រេចចូលទៅបំភ្លឺ។ លោកយឹម សុវណ្ណបានហៅការចាប់ខ្លួនអ្នកតំណាងរាស្ត្រគណបក្សសង្គ្រោះជាតិជាបន្តបន្ទាប់ថា គណបក្សប្រជាជនកម្ពុជាកំពុងសម្លាប់លទ្ធិប្រជាធិបតេយ្យ គំរាមកំហែងអ្នកនយោបាយ និងរុញស្ថានភាពកម្ពុជាកាន់តែអាក្រក់ ដែលប្រជាពលរដ្ឋមិនចង់ជួបប្រទះ។ លោកនិយាយថា៖ «អ្វីដែលយើងចង់បានគឺដោះស្រាយនយោបាយដែលកំពុងជាប់គាំង ដោយសន្តិវិធី រៀបចំការបោះឆ្នោតឲ្យបានត្រឹមត្រូវ ការបោះឆ្នោតឡើងវិញគឺសុទ្ធតែជាមធ្យោបាយអហិង្សាដែលយើងត្រូវប្រកាន់យក។ យើងមិនចង់ឃើញឈាមខ្មែរហូរតទៅទៀតទេ»។ ក្រសួងមហាផ្ទៃបានចេញលិខិតមួយដោយស្នើឲ្យអភិបាលរាជធានី ខេត្តចាត់វិធានការស្របច្បាប់ដើម្បីទប់ស្កាត់សកម្មភាពញុះញង់ អុជអាល បង្កឲ្យមានអំពើហិង្សា ដែលជ្រកក្រោមរូបភាពនៃការប្រមូលផ្តុំធ្វើបាតុកម្ម កូដកម្ម និងទាមទារ តវ៉ានានា។ ស្របពេលជាមួយគ្នានេះដែរ គណបក្សសង្គ្រោះជាតិបានចេញសេចក្តីប្រកាសព័ត៌មានភ្លាមៗជាបន្ទាន់មួយដោយកោះហៅបេក្ខជនតំណាងរាស្ត្រជាប់ឆ្នោតទាំងអស់ ដែលកំពុងរស់នៅឯក្រៅប្រទេសឲ្យវិលត្រឡប់មកប្រទេសកម្ពុជាជាបន្ទាន់ ដោយសារស្ថានភាពនយោបាយធ្ងន់ធ្ងរនៅកម្ពុជា និងសេចក្តីត្រូវការរបស់ប្រជាពលរដ្ឋ។ លោកសម រង្ស៊ី ប្រធានគណបក្សសង្គ្រោះជាតិ បានបញ្ជាក់តាមទូរស័ព្ទពីប្រទេសបារាំងមកថា លោកនឹងវិលមកមាតុប្រទេសវិញនៅវេលាម៉ោង៩និង៣០នាទីព្រឹកថ្ងៃទី១៩។ លោកសម រង្ស៊ីមិនបានបញ្ជាក់ពីផែនការគណបក្សសង្គ្រោះជាតិដែលនឹងត្រូវធ្វើបន្តទេ។ តែលោកបានអះអាងថា ចាំលោកវិលដល់មាតុប្រទេសវិញ។ លោកបានឲ្យដឹងថា សហគមន៍អន្តរជាតិបានគាំទ្រយ៉ាងច្រើនក្នុងអំឡុងពេលដែលលោកទៅបំពេញបេសកកម្មនៅឯក្រៅប្រទេស៕